Document ID: 32013R0504

REGULAMENTUL DE PUNERE ÎN APLICARE (UE) NR. 504/2013 AL COMISIEI
din 31 mai 2013
de modificare a Regulamentului de punere în aplicare (UE) nr. 1225/2011 în ceea ce privește comunicarea de informații în scopul scutirii de taxe vamale
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1186/2009 al Consiliului din 16 noiembrie 2009 de instituire a unui regim comunitar de scutiri de taxe vamale (1),
întrucât:
(1)
Potrivit articolului 17 din Regulamentul de punere în aplicare (UE) nr. 1225/2011 al Comisiei din 28 noiembrie 2011 pentru articolele 42-52 și articolele 57 și 58 din Regulamentul (CE) nr. 1186/2009 al Consiliului de instituire a unui regim comunitar de scutiri de drepturi vamale (2), statele membre trebuie să comunice Comisiei informații legate de admiterea cu scutire de taxe vamale a pieselor de schimb, componentelor, accesoriilor, instrumentelor și echipamentelor care depășesc o anumită valoare sau un anumit preț. Comisia are obligația de a transmite aceste informații statelor membre. Articolul 18 din regulamentul de punere în aplicare menționat prevede că aceste informații se examinează periodic de către Comitetul Codului vamal.
(2)
În conformitate cu articolul 20 din Regulamentul de punere în aplicare (UE) nr. 1225/2011, anumite informații incluse în cererile de admitere cu scutire de taxe vamale a mărfurilor importate de către unități sau organisme științifice stabilite în Uniune sau în numele acestora trebuie comunicate Comisiei de către statele membre în care a fost depusă cererea.
(3)
Aceste obligații, care datează din 1983, nu mai sunt necesare pentru buna gestionare a importurilor cu scutire de taxe vamale. În plus, ele implică o sarcină administrativă inutilă, atât pentru statele membre, cât și pentru Comisie. Ca atare, din motive de simplificare a reglementărilor și de raționalitate, dispozițiile corespunzătoare trebuie eliminate sau simplificate.
(4)
Prin urmare, Regulamentul de punere în aplicare (UE) nr. 1225/2011 trebuie modificat în consecință.
(5)
Măsurile prevăzute de prezentul regulament sunt conforme cu avizul Comitetului Codului vamal,
ADOPTĂ PREZENTUL REGULAMENT:
Articolul 1
Regulamentul de punere în aplicare (UE) nr. 1225/2011 se modifică după cum urmează:
1.
Capitolul VII se elimină.
2.
Articolul 20 se înlocuiește cu următorul text:
„Articolul 20
Autoritatea competentă a statului membru în care se află unitatea sau organismul destinatar hotărăște direct cu privire la cererile menționate la articolul 19 în toate cazurile.”
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 31 mai 2013.

Labels: 12
3
1